J e g y z ő k ö n y v

Készült Bihardancsháza Község Önkormányzat Képviselő-testületének **2018. november 26-án 900 órai** kezdettel megtartott **rendkívüli** üléséről.

**Az ülés helye:** Bihardancsháza Község Önkormányzat tanácskozó terme

4175 Bihardancsháza, Kossuth L. út 17.

**Jelen vannak:**

Major József polgármester,

Szigeti Imre alpolgármester,

Bagosi Lajosné,

Balkuné Földesi Erika

Tóth Imre képviselők.

**Tanácskozási joggal rendelkezők**:

Peténé Majoros Emese jegyző,

Mészáros István alpolgármester,

**Jelen van még:** Mészárosné Herpai Szilvia jegyzőkönyvvezető.

**Hiányzó**: -

**Major József** polgármester köszöntötte a megjelenteket, megállapította, hogy a képviselő-testületi ülés határozatképes. Ezt követően az ülést megnyitotta és 5 igen szavazattal az alábbi napirendi pontot fogadta el megtárgyalásra a képviselő-testület:

1./ Döntés az egyszeri tüzelőtámogatás iránti kérelmek benyújtási határidejéről

**Előadó:** Major József polgármester

2./ Lakossági támogatás összegének megállapítása

**Előadó:** Major József polgármester

**1./ Napirendi pont:**

/Szóbeli előterjesztés alapján./

**Major József** polgármester ismertette, a szociális ellátások helyi szabályairól szóló önkormányzati rendelete alapján a képviselő-testület egyszeri természetbeni vagy pénzbeli tüzelőtámogatásban részesítheti a településen lakóhellyel rendelkező és életvitelszerűen élő személyeket, akinek a családjában az egy főre számított családi jövedelemhatár nem haladja meg a mindenkori öregségi nyugdíjminimum 650 %-át.

Előadta, már előző testületi ülésen módosításra került a rendelet, mivel egy fél kaloda fa ára 19.000 Ft-ról 20.750 Ft-ra emelkedett. Arról is szó esett előző ülésen, hogy a szociális keret terhére ennek költségét tudja vállalni az önkormányzat. Tájékoztatásul elmondta, pénzbeli támogatásban csak azok a háztartások részesülhetnek, akik a fűtést kizárólag földgáz felhasználásával tudják biztosítani.

**Bagosi Lajosné** egyet érett azzal, hogy a szociális normatíva terhére biztosítsanak a lakosság részére egyszeri tüzelőtámogatást. Felvetette, tavaly egy kaloda fát két háztartás kapott, ezzel egyenértékű pénzbeli támogatásban részesültek azok a háztartások, akik gázzal fűtenek. Megkérdezte, a támogatás az idei évben hogyan kerül kiosztásra?

**Major József** polgármester a kérdésre válaszolva elmondta, a támogatást a tavalyival azonos módon javasolja megállapítani.

Elmondta, a testületnek meg kell határozni a kérelmek benyújtási határidejét.

**Szigeti Imre** alpolgármester véleménye szerint minél hamarabb le kellene rendezni. Annál is inkább, mivel a lakosság már érdeklődött, hogy kapnak-e egyszeri tüzelőtámogatást. Véleménye szerint számítanak rá az emberek.

**Balkuné Földesi Erika** elmondta, már tőle is több nyugdíjas érdeklődött, hogy az idén lesz-e ez a fajta támogatás.

**Major József** polgármester javasolta, hogy a támogatás igénybevétele kerüljön kihirdetésre, a beadási határidő 2018. december 5.-e, szerda 12 órában kerüljön meghatározásra. Az elhangzott javaslatot elfogadásra javasolta, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**101/2018. (XI. 26.) ÖH számú határozat**

Bihardancsháza Község Önkormányzatának Képviselő-testülete a szociális ellátások helyi szabályairól szóló 4/2017. (II.13.) önkormányzati rendelet 6/A.§ -ban tüzelőtámogatás iránti kérelem beadási határidejét 2018. december 5.-e szerda 12 óra.

**Határidő:** 2018. december 5.

**Felelős:** polgármester

**2./ Napirendi pont:**

/Az anyag a jegyzőkönyv mellékleteként csatolva./

/Szóbeli előterjesztés alapján./

**Major József** polgármester javasolta, hogy a szociális normatíva terhére állapítsanak meg 5.000 Ft/fő lakossági támogatást. Javaslatát elfogadásra, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**102/2018. (XI. 26) ÖH számú határozat**

Bihardancsháza Község Önkormányzatának Képviselő-testülete a szociális igazgatás helyi szabályairól szóló rendeletében foglaltak szerinti egyszeri lakossági támogatás mértékét 5.000 Ft/fő összegben határozza meg.

**Határidő:** 2018. december 31.

**Felelős:** polgármester

További kérdés, hozzászólás nem volt, így Major József polgármester 9 óra 12 perckor az ülést bezárta.

K.m.f.

**Major József**  **Peténé Majoros Emese**

polgármester jegyző